Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/026 PT/Rohde, Portugalska) /* COM/2011/0491 konč. */





OBRAZLOŽITVENI MEMORANDUM Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2]. Portugalska je 26. novembra 2010 vložila vlogo EGF/2010/026 PT/Rohde za finančni prispevek iz ESPG po odpuščanju presežnih delavcev v družbi Rohde Sociedade Industrial de Calçado Luso-Alemã, Lda (v nadaljevanju Rohde) na Portugalskem. Komisija je vlogo temeljito proučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi navedene uredbe. POVZETEK VLOGE IN ANALIZA Ključni podatki: || Referenčna št. ESPG || EGF/2010/026 Država članica || Portugalska Člen 2 || (a) Glavno podjetje || Rohde - Sociedade Industrial de Calçado Luso-Alemã, Lda. Dobavitelji in proizvajalci v poproizvodni fazi || 0 Referenčno obdobje || 19. 5. 2010–19. 9. 2010 Datum začetka izvajanja prilagojenih storitev || 20. 5. 2010 Začetek uporabe || 26. 11. 2010 Odpuščeni presežni delavci v referenčnem obdobju || 974 Odpuščeni presežni delavci pred referenčnim obdobjem in po njem || 0 Upravičeni odpuščeni presežni delavci skupaj || 974 Odpuščeni presežni delavci, za katere je predvidena pomoč || 680 Izdatki za prilagojene storitve (v EUR) || 2 135 000 Izdatki za izvajanje ESPG[3] (v EUR) || 95 000 Izdatki za izvajanje ESPG (v %) || 4,26 Celotni proračun (v EUR) || 2 230 000 Prispevek ESPG (65 %) (v EUR) || 1 449 500 1. Vloga je bila pri Komisiji vložena 26. novembra 2010, do 19. maja 2011 pa je bila dopolnjena z dodatnimi informacijami. 2. Vloga izpolnjuje pogoje za uporabo sredstev ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot je določeno v členu 5 navedene uredbe. Povezava med odpuščenimi presežnimi delavci in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize 3. Za vzpostavitev povezave med odpuščanjem presežnih delavcev ter svetovno finančno in gospodarsko krizo Portugalska navaja, da je kriza resno prizadela industrijo oblačil in obutve. Ti sektorji so zelo občutljivi na zunanje dejavnike, kot npr. na zmanjšanje kupne moči potrošnikov. Gospodarska recesija je negativno vplivala na trg dela in stopnja brezposelnosti se je zvišala, kar je prizadelo zaupanje potrošnikov. Posledično so proizvodne dejavnosti doživele hud padec prodaje in proizvodnje. Portugalski organi poročajo, da je država doživela upad BDP v zadnjih dveh četrtletjih leta 2008 in 2009 (4 % po podatkih Banco de Portugal). Industriji oblačil in obutve sta zabeležili zmanjšanje izvoza (za 24 milijonov evrov pri oblačilih in 6 milijonov evrov pri obutvi). Portugalski izvoz obutve se je leta 2009 zmanjšal na 1 207 milijonov EUR, kar je 6,4 % manj kot v preteklem letu. 4. Podjetje Rohde je ohranilo stabilen položaj na trgu kljub vse več težavam zaradi okrepljene konkurence, vzponu Kitajske kot svetovne velesile v tem sektorju in okrepitvi Vietnama, Indije in Indonezije. Vendar je podjetje prizadel upad prodaje, kar je posledično poslabšalo njegov položaj na evropskem trgu. Zaradi krize in zmanjšane zmožnosti za investicije je matično podjetje v Schwalmstadtu v Nemčiji na koncu šlo v stečaj. 5. Za skupino Rohde je bil izdelan sanacijski načrt: z namenom, da se ohrani podjetje Rohde in njegov obseg proizvodnje, ga je kupilo združeno podjetje, sestavljeno iz podjetja Square Four in banke Morgan Stanley Merchant. Tovarno na Portugalskem so nameravali imeti še naprej odprto, a je skupina na koncu občutno zmanjšala število zaposlenih. Te okoliščine, vključno z upadom naročil iz matičnega podjetja, so prizadele položaj tovarne Rohde iz portugalskega mesta Santa Maria da Feira, v kateri so se septembra 2009 začeli postopki zaradi insolventnosti, ki so nazadnje pripeljali do zaprtja tovarne in odpuščanja delavcev. Prikaz števila odpuščenih presežnih delavcev in skladnost z merili iz člena 2(a) 6. Portugalska je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 odpuščenih presežnih delavcev v štirimesečnem obdobju v podjetju države članice, vključno z delavci, ki se odpustijo pri njegovih dobaviteljih ali proizvajalcih v poproizvodni fazi. 7. V vlogi je navedenih 974[4] presežnih delavcev v podjetju Rohde v štirimesečnem referenčnem obdobju od 19. maja 2010 do 19. septembra 2010. Število odpuščenih presežnih delavcev je bilo izračunano v skladu z drugo alineo drugega odstavka člena 2 Uredbe (ES) št. 1927/2006. Razlaga nepredvidene narave odpuščanj presežnih delavcev 8. Portugalski organi trdijo, da finančne in gospodarske krize ter njenega vpliva ni bilo mogoče predvideti. Odpuščanja presežnih delavcev v podjetju Rohde niso bila pričakovana kljub stopnjevanju težav, s katerimi se je podjetje soočalo zaradi okrepljene konkurence, postopne rasti uvoza in upada potrošnje. Podjetje je imelo na trgu stabilen položaj, dokler ga ni spodkopala kriza. Poleg tega se stečaj matičnega podjetja v Nemčiji najprej ni obravnaval kot velika nevarnost, saj je bilo podjetje vključeno v sanacijski načrt v letih 2008/09. Opredelitev podjetij, ki odpuščajo, in delavcev, za katere je predvidena pomoč 9. Vloga se nanaša na skupaj 974 odpuščenih presežnih delavcev v podjetju Rohde v štirimesečnem obdobju. Od skupnega števila je za 680 predvidena pomoč. Portugalski organi ocenjujejo, da bo približno 70 % odpuščenih presežnih delavcev sodelovalo v ukrepih, ki so sofinancirani iz ESPG, medtem ko bodo drugi našli novo službo, odpotovali v tujino, se upokojili ali sodelovali v drugih ukrepih, ki dopolnjujejo tiste, sofinancirane iz ESPG. 10. Delavci, za katere je predvidena pomoč: Kategorija || Število || Odstotek Moški || 88 || 13,00 Ženske || 592 || 87,00 Državljani EU || 680 || 100,00 Državljani držav, ki niso članice EU || 0 || 0,00 Stari od 15 do 24 let || 1 || 0,15 Stari od 25 do 54 let || 632 || 92,94 Stari od 55 do 64 let || 45 || 6,62 Starejši od 64 let || 2 || 0,29 Upoštevati je treba, da 78,5 % teh delavcev nima zaključene osnovne šole (9-letno šolanje), zgolj 17,8 % jih je zaključilo osnovno in 1,2% srednjo šolanje. V zgoraj navedene kategorije je vključenih 7 delavcev z dolgotrajnimi zdravstvenimi težavami ali invalidnostjo. 11. Razčlenitev po poklicnih kategorijah: Kategorija || Število || Odstotek Zakonodajalci, visoki uradniki in menedžerji || 2 || 0,29 Strokovnjaki || 1 || 0,15 Tehniki in drugi strokovni sodelavci || 17 || 2,50 Uradniki || 34 || 5,00 Delavci za storitvena dela ter prodajalci v trgovinah in prodajalci na stojnicah || 3 || 0,44 Poklici za neindustrijski način dela || 537 || 78,97 Upravljavci strojev in naprav, industrijski izdelovalci in sestavljavci || 20 || 2,94 Poklici za preprosta dela || 66 || 9,71 12. Portugalska je v skladu s členom 7 Uredbe (ES) št. 1927/2006 potrdila, da je uporabila politiko enakosti med spoloma ter politiko nerazlikovanja ter da ju bo v različnih fazah izvajanja ESPG in še zlasti pri dostopu do njega še naprej uporabljala. Opis zadevnega območja ter njegovih organov in zainteresiranih strani 13. Odpuščanje presežnih delavcev je prizadelo zlasti občino Santa Maria Da Feira, kjer je bilo ustanovljeno podjetje Rohde, poleg tega pa je prizadelo tudi sosednjo občino Ovar. Obe občini sta vključeni vsaka v svojo regijo po ravni NUTS II: Norte in Centro. 14. Norte je najbolj gosto poseljena in najbolj industrializirana regija na Portugalskem z močno koncentracijo tradicionalnih industrij (tekstilna, oblačilna, obutvena, lesna), vendar pa se je v zadnjem času razvijal tudi storitveni sektor. V vseh teh sektorjih prevladujejo mala in srednje velika podjetja. Regija ima še vedno težave zaradi nizke izobraženosti, zaradi česar je v slabšem položaju zlasti starejša generacija, in dolgotrajne brezposelnosti. 15. Centro je regija z nizko gostoto prebivalstva in močnimi demografskimi neravnovesji, ki so predvsem posledica trenutnega upadanja števila prebivalstva in postopnega staranja prebivalstva. Proizvodna struktura je raznolika, vendar v industriji prevladujejo tradicionalne specializacije v proizvodnji. Podobno kot v regiji Norte je tudi v regiji Centro stopnja izobrazbe nizka. Brezposelnost je postala problematična zaradi nazadovanja primarnih in tradicionalnih industrijskih sektorjev. 16. Obe regiji zaznamujeta ranljivost v zaposlitveni strukturi in spopadanje z nizko izobraženostjo delovne sile, nizkimi plačami in negotovo zaposlitvijo. 17. Glavne zainteresirane strani so Inštitut za zaposlovanje in poklicno usposabljanje (Instituto do Emprego e Formacao Profissional, IEFP, I.P.), institucija javne uprave z decentraliziranimi zavodi za zaposlovanje in centri za poklicno usposabljanje, socialni partnerji (organizacije delodajalcev vključujejo Portugalsko združenje delavcev v industriji obutve, sestavnih delov iz usnja, izdelkov iz usnja ter njihovih panog, sindikati vključujejo Združenje sindikatov za delavce v industriji tekstilnih in volnenih izdelkov, oblačil, obutve in usnja Portugalske). Pomembno vlogo igrajo tudi občine in njihova združenja (zlasti Metropolitansko območje Porta) ter univerze, visoke šole in tehnološki center za obutev. Pričakovani vpliv odpuščanja presežnih delavcev na stopnjo zaposlenosti na lokalni, regionalni ali državni ravni 18. Po podatkih državnega statističnega inštituta (INE) je bila stopnja brezposelnosti na Portugalskem v tretjem četrtletju 2010 10,9 %, kar je za 1,1 % več kot v istem obdobju leta 2009. Stopnja brezposelnosti v regiji Norte se je dvignila z 11,6 % v tretjem četrtletju leta 2009 na 13,2 % v istem obdobju leta 2010 in je bila najvišja stopnja brezposelnosti v državi. Stopnja brezposelnosti v regiji Centro se je rahlo dvignila (z 7,2 % na 7,4 % v istem obdobju kot pri regiji Norte). V občini Santa Maria da Feira, kjer je bilo ustanovljeno podjetje Rohde, je bila stopnja brezposelnosti najvišja v regiji po ravni NUTS III Entre Douro e Vouga. V občini Ovar v regiji Centro je bila stopnja brezposelnosti višja od nacionalnega povprečja. Neposredna posledica zaprtja podjetja Rohde je bila odpustitev približno 980 delavcev, kar je močno prizadelo te občine, ki so že pred tem imele stopnjo brezposelnosti višjo od nacionalnega povprečja. 19. Portugalski organi poročajo, da je izobrazbena stopnja brezposelnih iz najbolj tradicionalnih industrijskih sektorjev, vključno z obutvenim sektorjem, zelo nizka, zaradi česar imajo delavci večje težave pri preusposabljanju za druge dejavnosti. Usklajeni sveženj prilagojenih storitev, ki jih je treba financirati, in razčlenitev predvidenih stroškov, vključno z dopolnjevanjem z ukrepi, financiranimi iz strukturnih skladov 20. Predlog zajema naslednje ukrepe, ki skupaj tvorijo usklajeni sveženj prilagojenih storitev za ponovno vključevanje delavcev na trg dela: (1) Napotki in informacije: Ukrep zajema obveščanje vseh morebitnih upravičencev o razpoložljivih ukrepih, spodbujanje delavcev k dejavnem sodelovanju v njih, zagotavljanje informacij o trgu dela ter izdelava in prilagoditev individualnih osebnih zaposlitvenih načrtov, v katerih naj bi bili zapisani ukrepi, v katerih delavci nameravajo sodelovati. Za izdelavo profila bodo poskrbeli zavodi za zaposlovanje, saj se to ne financira iz ESPG. Pričakuje se, da bo 250 delavcev, za katere je namenjena pomoč, prejelo celovitejše svetovanje. To bo spodbujalo delavce, da se odločijo za poklicno usposabljanje, poklicno preusposabljanje, jim pomagalo pri njihovem osebnem razvoju, vključno z dvigom samozavesti, ter jih poučilo o tehnikah za iskanje službe. V času trajanja teh ukrepov bodo delavci dobili prehrano in dodatek za prevoz na delo. (2) Priznavanje, potrjevanje in izdajanje potrdil o kompetencah: S pomočjo priznanih centrov za nove priložnosti (New Opportunities Centres) bodo delavci opredelili znanja in spretnosti, ki so jih pridobili v formalnih in neformalnih okvirih v vseh obdobjih življenja. Na individualnih in skupinskih svetovanjih bodo delavci s poklicnimi vodji usposabljanj pripravili portfolio, ki bo vsebovalo dokaze učnega procesa. Za tiste delavce, ki potrebujejo posebne kompetence za pridobitev potrdila o šolanju ali poklicnem usposabljanju, bodo organizirane posebne skupine. Centri za poklicno usposabljanje bodo pod skupnim upravnim odborom spodbujali centre za nove priložnosti. (3) Poklicno usposabljanje: Delavci bodo imeli usposabljanje, ki bo najbolj ustrezalo njihovi stopnji izobrazbe in znanju, kar jim bo pomagalo do hitrega ponovnega vključevanja na trg dela. Organizirani bodo tečaji usposabljanja za odrasle, ki se bodo zaključili z dvema potrdiloma (za izobrazbo in poklicno usposabljanje). Del bo potekal v obliki modulov (prilagodljivo usposabljanje v krajših tečajnih enotah, predstavljenih v merilih za usposabljanje nacionalnega kataloga kvalifikacij), del pa v obliki posebnih usposabljanj, primernih za specifične potrebe na trgu dela (ukrepi niso vključeni v nacionalni katalog kvalifikacij). Tečaje bodo izvajali centri za poklicno usposabljanje in druge pristojne ustanove, ki jih je potrdil IEFP. Nadomestila za usposabljanja, prehrano, prevoz, osebno nezgodno zavarovanje in nastanitev bodo strogo omejena in dodeljena pod strogimi pogoji. (4) Nepovratna finančna pomoč za usposabljanje na lastno pobudo: Ta pomoč bo delavcem omogočila, da bodo lahko sodelovali na ustreznih tečajih usposabljanja, o katerih so se dogovorili v okviru svojih načrtov zaposlovanja in katere ponujajo priznane izobraževalne ustanove. Udeležencem teh usposabljanj bo na voljo nepovratna finančna pomoč pod strogimi pogoji. Zaporedoma ali sočasno se lahko udeležijo več kot enega tečaja pod pogojem, da upoštevajo določene omejitve. (5) Podpora pri samostojnem iskanju zaposlitve: To je nepovratna finančna pomoč, dodeljena delavcem, ki si v obdobju izvajanja ukrepov iz paketa ESPG najdejo novo zaposlitev bodisi s pogodbo za nedoločen čas bodisi s pogodbo za vsaj šest mesecev. Znesek pomoči je odvisen od dolžine ponujene pogodbe in se lahko poveča, če je novo delovno mesto od kraja prebivališča delavca oddaljeno vsaj 100 km. (6) Spodbuda za najemanje delavcev: Kot spodbudo za ustvarjanje novih delovnih mest se lahko dodeli finančna podpora delodajalcem, ki z upravičencem do ukrepov iz paketa ESPG podpišejo pogodbo za zaposlitev za polni delovni čas. Pogodba mora biti sklenjena za najmanj 12 mesecev, večja spodbuda pa se plača tistim, ki zaposlijo delavce za nedoločen čas. (7) Pomoč za podjetnike: Za tiste delavce, ki želijo ustanoviti lastno podjetje, bo organizirano usposabljanje, na katerem bodo pridobili posebna znanja in usposobljenosti za ustanavljanje in upravljanje malih podjetij. Preden je izdana odločitev o podpori ustanavljanju podjetij, se je treba obvezno udeležiti tega usposabljanja, razen ko je dokazano, da ima oseba ustrezno izobrazbo ali poslovne izkušnje. Tehnična pomoč za projekte zajema dejavnosti, s katerimi se podpira razvoj poslovne ideje, priprava poslovnega načrta, ustanovitev podjetja in spremljanje projekta med prvim letom delovanja. (8) Podpora za ustanovitev podjetja: Delavci bodo prejeli nepovratno subvencijo v višini 20 000 EUR za vsako novo ustvarjeno delovno mesto, vključno z ustanoviteljem podjetja in do največ treh delovni mest. Na ustvarjenih delovnih mestih se morajo zaposliti upravičenci do ukrepov iz paketa ESPG ali nezaposlene osebe iz zavodov za zaposlovanje v regiji; zaposleni morajo biti za polni delovni čas in vsaj dve leti. Nadomestila za prehrano, prevoz in osebno nezgodno zavarovanje bodo strogo omejena in dodeljena pod strogimi pogoji. (9) Načrt vključevanja: Delavcem se bo zagotovilo vsaj 30 ur delovnih izkušenj na teden v obdobju 6 do 12 mesecev. Cilj tega ukrepa je zagotoviti, da ti delavci ne izgubijo stika z drugimi delavci, da niso osamljeni in da ne izgubijo motivacije, pa tudi da dobijo priložnost za pridobitev novih znanj in spretnosti ter s tem izboljšajo svojo zaposljivost po obdobju vključevanja. Delavci bodo za določen čas zaposleni pri neprofitnih organizacijah; zaradi tega bodo namesto do plače upravičeni do dodatkov za prehrano, prevoz in zavarovanje ter do nadomestila. 21. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter širjenje informacij in obveščanje javnosti. 22. Prilagojene storitve, ki so jih predstavili portugalski organi, so dejavni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Portugalski organi ocenjujejo, da skupni stroški teh storitev znašajo 2 135 000 EUR, izdatki za izvajanje ESPG pa 95 000 EUR (kar je 4,26 % celotnega zneska). Skupni zaprošeni prispevek iz ESPG je 1 449 500 EUR (65 % skupnih stroškov). Ukrepi || Predvideno število delavcev, ki bodo prejeli pomoč || Predvideni strošek na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) Individualno prilagojene storitve (prvi odstavek člena 3 Uredbe (ES) št. 1927/2006) Napotki in informacije || 250 || 160 || 40 000 Priznavanje, potrjevanje ter izdajanje potrdil o kompetencah || 250 || 640 || 160 000 Poklicno usposabljanje || 150 || 6 000 || 900 000 Nepovratna finančna pomoč za usposabljanje na lastno pobudo || 20 || 4 000 || 80 000 Podpora pri samostojnem iskanju zaposlitve || 80 || 1 000 || 80 000 Spodbuda za najemanje delavcev || 50 || 2 300 || 115 000 Pomoč za podjetnike || 30 || 2 000 || 60 000 Podpora za ustanovitev podjetja || 20 || 20 000 || 400 000 Načrt vključevanja || 100 || 3 000 || 300 000 Vmesni seštevek prilagojenih storitev || || 2 135 000 Izdatki za izvajanje ESPG (tretji odstavek člena 3 Uredbe (ES) št. 1927/2006) Priprava || || 2 000 Upravljanje || || 90 000 Širjenje informacij in obveščanje javnosti || || 2 000 Nadzor || || 1 000 Vmesni seštevek izdatkov za izvajanje ESPG || || 95 000 Skupni predvideni stroški || || 2 230 000 Prispevek iz ESPG (65 % skupnih stroškov) || || 1 449 500 23. Portugalska potrjuje, da zgoraj opisani ukrepi dopolnjujejo ukrepe, financirane iz strukturnih skladov. Portugalska bo za dejavnosti, financirane iz ESPG, zagotovila tudi jasno revizijsko sled. Prav tako potrjuje, da za druga sredstva EU ne bo zaprosila niti jih ne bo uporabila za te dejavnosti. Datum začetka ali predvidenega začetka izvajanja prilagojenih storitev za prizadete delavce 24. Portugalska je prilagojene storitve za prizadete delavce, vključene v usklajeni sveženj storitev, za katerega je zaprošeno sofinanciranje s strani ESPG, začela izvajati 20. maja 2010. Zato ta datum pomeni začetek obdobja upravičenosti za katero koli pomoč, ki bi se lahko dodelila iz ESPG. Postopki za posvetovanje s socialnimi partnerji 25. Na sestanku upravnega odbora IEFP, I.P je bila 29. novembra 2010 predstavljena vloga za ESPG. IEFP, I.P., ki je organ upravljanja in plačilni organ za ukrepe ESPG na Portugalskem, je tristranski organ. 26. Portugalski organi so potrdili, da so ukrepi usklajeni z zahtevami iz nacionalne zakonodaje in zakonodaje EU o kolektivnem odpuščanju presežnih delavcev. Informacije o ukrepih, ki so obvezni v skladu z nacionalno zakonodajo ali kolektivnimi pogodbami 27. Kar zadeva merila iz člena 6 Uredbe (ES) št. 1927/2006, so portugalski organi v svoji vlogi: · potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja; · dokazali, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev; · potrdili, da navedeni upravičeni ukrepi niso bili financirani iz drugih finančnih instrumentov EU. Sistemi upravljanja in nadzora 28. Portugalska je Komisijo obvestila, da bo finančni prispevek upravljal in nadziral javni zavod za zaposlovanje – Inštitut za zaposlovanje in poklicno usposabljanje (Instituto do Emprego e Formação Profissional, I.P.). Celovito vodenje izvaja oddelek za zaposlovanje skupaj z oddelkom za poklicno usposabljanje in z oddelkom za upravljanje in finančni nadzor ter regionalnimi delegacijami regij Norte in Centro. Celovito finančno poslovodenje je prevzel oddelek za upravljanje in finančni nadzor. Za odobritev in izplačilo pomoči so odgovorne regionalne delegacije regij Norte in Centro. Večino dejavnih ukrepov bodo izvajali zavodi za zaposlovanje in partnerski subjekti, in sicer združenje centrov za poklicno usposabljanje najbolj prizadetih občin. Portugalska je potrdila, da bo spoštovala načelo delitve funkcij med zadevnimi subjekti in znotraj teh subjektov. Inštitut za upravljanje Evropskega socialnega sklada (Instituto de Gestão do Fundo Social Europeu, IGFSE, I.P.) bo odgovoren za revizijo in nadzor, kar zadeva izvajanje teh ukrepov iz ESPG. Financiranje 29. Na podlagi vloge Portugalske je predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) 1 449 500 EUR, kar je 65 % skupnih stroškov. Dodelitev sredstev iz Sklada, ki jo predlaga Komisija, temelji na informacijah, ki jih je predložila Portugalska. 30. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira. 31. Po dodelitvi predlaganega zneska finančnega prispevka bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006. 32. S tem predlogom za uporabo sredstev ESPG Komisija začenja poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek. 33. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2011 v skladu s točko 28 Medinstitucionalnega sporazuma z dne 17. maja 2006. Vir odobritev plačil 34. Sprememba proračuna 2/2011 je povečala proračunsko vrstico 04.0501 za ESPG za 50 000 000 EUR v odobritvah plačil. Odobritve iz te proračunske vrstice se bodo uporabile za kritje zneska 1 449 500 EUR, potrebnega za trenutno vlogo. Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/026 PT/Rohde, Portugalska) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[5] ter zlasti točke 28 Sporazuma, ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[6] in zlasti člena 12(3) Uredbe, ob upoštevanju predloga Evropske komisije[7], ob upoštevanju naslednjega: (1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela. (2) Področje uporabe ESPG je bilo za vloge, vložene po 1. maju 2009, razširjeno, da bi vključili pomoč za delavce, ki so bili odpuščeni neposredno zaradi svetovne finančne in gospodarske krize. (3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR. (4) Portugalska je 26. novembra 2010 vložila vlogo za uporabo sredstev ESPG v zvezi z odpuščenimi presežnimi delavci v podjetju Rohde, in jo do 19. maja 2011 dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga zagotovitev zneska v višini 1 449 500 EUR. (5) Zato je treba uporabiti sredstva ESPG, da se zagotovi finančni prispevek za vlogo, ki jo je predložila Portugalska– SPREJELA NASLEDNJI SKLEP: Člen 1 V okviru splošnega proračuna Evropske unije za proračunsko leto 2011 se iz Evropskega sklada za prilagoditev globalizaciji (ESPG) uporabi vsota 1 449 500 EUR v odobritvah za prevzem obveznosti in odobritvah plačil. Člen 2 Ta sklep se objavi v Uradnem listu Evropskih skupnosti. V [Bruslju/Strasbourgu], Za Evropski parlament Za Svet Predsednik Predsednik [1] UL C 139, 14.6.2006, str. 1. [2] UL L 406, 30.12.2006, str. 1. [3] V skladu s tretjim odstavkom člena 3 Uredbe (ES) št. 1927/2006. [4] Portugalski organi so razložili, da odpuščanja v referenčnem obdobju zadevajo 983 delavcev, vendar se jih devet od njih ni registriralo na zavodu za zaposlovanje in zato niso upravičeni do vključitve v to vlogo. [5] UL C 139, 14.6.2006, str. 1. [6] UL L 406, 30.12.2006, str. 1. [7] UL C […], […], str. […].